CELEX: 32019D1306
Language: el
Date: 2019-07-26 00:00:00
Title: Εκτελεστική απόφαση (ΕΕ) 2019/1306 της Επιτροπής, της 26ης Ιουλίου 2019, για την ανανέωση της έγκρισης της διάθεσης στην αγορά προϊόντων που περιέχουν, αποτελούνται ή παράγονται από γενετικώς τροποποιημένο αραβόσιτο της σειράς 1507 × NK603 (DAS-Ø15Ø7-1 × MON-ØØ6Ø3-6) σύμφωνα με τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2019) 5503] (Κείμενο που παρουσιάζει ενδιαφέρον για τον ΕΟΧ)

2.8.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 204/75
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/1306 ΤΗΣ ΕΠΙΤΡΟΠΗΣ
         της 26ης Ιουλίου 2019
         για την ανανέωση της έγκρισης της διάθεσης στην αγορά προϊόντων που περιέχουν, αποτελούνται ή παράγονται από γενετικώς τροποποιημένο αραβόσιτο της σειράς 1507 × NK603 (DAS-Ø15Ø7-1 × MON-ØØ6Ø3-6) σύμφωνα με τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2019) 5503]
            
         
         (Τα κείμενα στη γαλλική και την ολλανδική γλώσσα είναι τα μόνα αυθεντικά)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τα γενετικώς τροποποιημένα τρόφιμα και ζωοτροφές (1), και ιδίως το άρθρο 11 παράγραφος 3 και το άρθρο 23 παράγραφος 3,
         Εκτιμώντας τα ακόλουθα:
         
                     (1)
                  
                  
                     Με την απόφαση 2007/703/ΕΚ της Επιτροπής (2) εγκρίθηκε η διάθεση στην αγορά τροφίμων και ζωοτροφών που περιέχουν, αποτελούνται ή παράγονται από γενετικώς τροποποιημένο αραβόσιτο της σειράς 1507 × NK603 (εφεξής «αραβόσιτος της σειράς 1507 × NK603»). Το πεδίο εφαρμογής της έγκρισης αυτής καλύπτει επίσης τη διάθεση στην αγορά προϊόντων, εκτός τροφίμων και ζωοτροφών, που περιέχουν ή αποτελούνται από αραβόσιτο της σειράς 1507 × NK603, για τις ίδιες χρήσεις όπως οποιουδήποτε άλλου αραβόσιτου, εκτός της καλλιέργειας.
                  
               
                     (2)
                  
                  
                     Στις 20 Οκτωβρίου 2016 η εταιρεία Pioneer Overseas Corporation, εξ ονόματος της εταιρείας Pioneer Hi-Bred International, Inc. και η εταιρεία Dow AgroSciences Europe, εξ ονόματος της εταιρείας Dow AgroSciences LLC, υπέβαλαν από κοινού στην Επιτροπή αίτηση, σύμφωνα με τα άρθρα 11 και 23 του κανονισμού (ΕΚ) αριθ. 1829/2003, για την ανανέωση της εν λόγω έγκρισης.
                  
               
                     (3)
                  
                  
                     Στις 25 Ιουλίου 2018 η Ευρωπαϊκή Αρχή για την Ασφάλεια των Τροφίμων («η Αρχή») εξέδωσε θετική γνώμη (3) σύμφωνα με τα άρθρα 6 και 18 του κανονισμού (ΕΚ) αριθ. 1829/2003. Η Αρχή κατέληξε στο συμπέρασμα ότι η αίτηση ανανέωσης δεν περιείχε στοιχεία σχετικά με την ύπαρξη νέων κινδύνων, τροποποιημένης έκθεσης ή επιστημονικών αβεβαιοτήτων που θα μπορούσαν να αλλάξουν τα πορίσματα της αρχικής εκτίμησης κινδύνου για τον αραβόσιτο της σειράς 1507 × NK603, που εγκρίθηκαν από την Αρχή το 2006 (4).
                  
               
                     (4)
                  
                  
                     Στη γνώμη που εξέδωσε στις 25 Ιουλίου 2018 η Αρχή εξέτασε όλα τα ερωτήματα και τις ανησυχίες που διατύπωσαν τα κράτη μέλη στο πλαίσιο της διαβούλευσης με τις αρμόδιες εθνικές αρχές, σύμφωνα με το άρθρο 6 παράγραφος 4 και με το άρθρο 18 παράγραφος 4 του κανονισμού (ΕΚ) αριθ. 1829/2003.
                  
               
                     (5)
                  
                  
                     Επίσης, η Αρχή κατέληξε στο συμπέρασμα ότι το σχέδιο παρακολούθησης των περιβαλλοντικών επιπτώσεων, το οποίο συνίσταται σε γενικό σχέδιο επιτήρησης, που υποβλήθηκε από τους αιτούντες, συνάδει με τις προβλεπόμενες χρήσεις των προϊόντων.
                  
               
                     (6)
                  
                  
                     Με βάση τα συμπεράσματα αυτά, θα πρέπει να ανανεωθεί η έγκριση της διάθεσης στην αγορά τροφίμων και ζωοτροφών που περιέχουν, αποτελούνται ή παράγονται από γενετικώς τροποποιημένο αραβόσιτο της σειράς 1507 × NK603 και προϊόντων που αποτελούνται ή περιέχουν τον εν λόγω αραβόσιτο για άλλες χρήσεις εκτός από τρόφιμα ή ζωοτροφές, εξαιρουμένης της καλλιέργειας.
                  
               
                     (7)
                  
                  
                     Η εταιρεία Dow AgroSciences Europe, με την από 13 Σεπτεμβρίου 2018 επιστολή της, ζήτησε από την Επιτροπή, στο πλαίσιο της αποχώρησης του Ηνωμένου Βασιλείου από την Ευρωπαϊκή Ένωση, να είναι η εταιρεία Dow AgroSciences Distribution S.A.S. με έδρα τη Γαλλία εκπρόσωπος στην Ένωση της εταιρείας Dow AgroSciences LLC από τις Ηνωμένες Πολιτείες. Με την από 7 Σεπτεμβρίου 2018 επιστολή της, η εταιρεία Dow AgroSciences Distribution S.A.S επιβεβαίωσε τη συμφωνία της.
                  
               
                     (8)
                  
                  
                     Με την από 12 Οκτωβρίου 2018 επιστολή της, η εταιρεία Dow AgroSciences LLC επιβεβαίωσε, επίσης, τη συμφωνία της να εκπροσωπείται από την εταιρεία Dow AgroSciences Distribution S.A.S. και διευκρίνισε ότι η εταιρεία Mycogen Seeds είναι θυγατρική της εταιρείας Dow AgroSciences LLC.
                  
               
                     (9)
                  
                  
                     Στον γενετικώς τροποποιημένο αραβόσιτο της σειράς 1507 × NK603 αποδόθηκε αποκλειστικός αναγνωριστικός κωδικός, σύμφωνα με τον κανονισμό (ΕΚ) αριθ. 65/2004 της Επιτροπής (5), στο πλαίσιο της αρχικής του έγκρισης. Αυτός ο αποκλειστικός αναγνωριστικός κωδικός θα πρέπει να εξακολουθήσει να χρησιμοποιείται.
                  
               
                     (10)
                  
                  
                     Βάσει της γνώμης της Αρχής, δεν χρειάζονται ειδικές απαιτήσεις επισήμανσης για τα προϊόντα που καλύπτονται από την παρούσα απόφαση, πέραν αυτών που προβλέπονται στο άρθρο 13 παράγραφος 1 και στο άρθρο 25 παράγραφος 2 του κανονισμού (ΕΚ) αριθ. 1829/2003 και στο άρθρο 4 παράγραφος 6 του κανονισμού (ΕΚ) αριθ. 1830/2003 του Ευρωπαϊκού Κοινοβουλίου και του Συμβουλίου (6). Ωστόσο, για να εξασφαλιστεί ότι η χρήση προϊόντων που περιέχουν ή αποτελούνται από αραβόσιτο της σειράς 1507 × NK603 θα παραμείνει εντός των ορίων της έγκρισης που χορηγείται με την παρούσα απόφαση, η επισήμανση των εν λόγω προϊόντων, εξαιρουμένων των τροφίμων, θα πρέπει να περιλαμβάνει σαφή ένδειξη ότι τα εν λόγω προϊόντα δεν προορίζονται για καλλιέργεια.
                  
               
                     (11)
                  
                  
                     Οι κάτοχοι έγκρισης θα πρέπει να υποβάλλουν κοινές ετήσιες εκθέσεις για την εφαρμογή και τα αποτελέσματα των δραστηριοτήτων που ορίζονται στο σχέδιο παρακολούθησης. Τα αποτελέσματα αυτά θα πρέπει να υποβάλλονται σύμφωνα με τις απαιτήσεις που ορίζονται στην απόφαση 2009/770/ΕΚ της Επιτροπής (7).
                  
               
                     (12)
                  
                  
                     Η γνώμη της Αρχής δεν δικαιολογεί την επιβολή ειδικών όρων ή περιορισμών για τη διάθεση στην αγορά, τη χρήση και τον χειρισμό, συμπεριλαμβανομένων των απαιτήσεων παρακολούθησης μετά τη διάθεση στην αγορά ως προς την κατανάλωση του τροφίμου και της ζωοτροφής, ή για την προστασία ιδιαίτερων οικοσυστημάτων/περιβάλλοντος ή γεωγραφικών περιοχών, όπως ορίζεται στο άρθρο 6 παράγραφος 5 στοιχείο ε) και στο άρθρο 18 παράγραφος 5 στοιχείο ε) του κανονισμού (ΕΚ) αριθ. 1829/2003.
                  
               
                     (13)
                  
                  
                     Το σύνολο των πληροφοριών που αφορούν την έγκριση των προϊόντων θα πρέπει να καταχωριστεί στο κοινοτικό μητρώο των γενετικώς τροποποιημένων τροφίμων και ζωοτροφών που αναφέρεται στο άρθρο 28 παράγραφος 1 του κανονισμού (ΕΚ) αριθ. 1829/2003.
                  
               
                     (14)
                  
                  
                     Η παρούσα απόφαση θα πρέπει να κοινοποιηθεί μέσω του Οργανισμού Ελέγχου της Βιοασφάλειας στα μέρη που προσυπογράφουν το πρωτόκολλο της Καρθαγένης για τη βιοασφάλεια, το οποίο προσαρτάται στη σύμβαση για τη βιολογική ποικιλότητα, σύμφωνα με το άρθρο 9 παράγραφος 1 και το άρθρο 15 παράγραφος 2 στοιχείο γ) του κανονισμού (EΚ) αριθ. 1946/2003 του Ευρωπαϊκού Κοινοβουλίου και του Συμβουλίου (8).
                  
               
                     (15)
                  
                  
                     Η μόνιμη επιτροπή φυτών, ζώων, τροφίμων και ζωοτροφών δεν διατύπωσε γνώμη εντός της προθεσμίας που καθορίστηκε από τον πρόεδρό της. Η έκδοση της παρούσας εκτελεστικής πράξης κρίθηκε αναγκαία και ο πρόεδρος την υπέβαλε στην επιτροπή προσφυγών για περαιτέρω συζήτηση. Η επιτροπή προσφυγών δεν εξέδωσε γνώμη,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Γενετικώς τροποποιημένος οργανισμός και αποκλειστικός αναγνωριστικός κωδικός
            Στον γενετικώς τροποποιημένο αραβόσιτο (Zea mays L.) της σειράς 1507 × NK603, όπως ορίζεται στο στοιχείο β) του παραρτήματος της παρούσας απόφασης, αποδίδεται ο αποκλειστικός αναγνωριστικός κωδικός DAS-Ø15Ø7-1 × MON-ØØ6Ø3-6, σύμφωνα με τον κανονισμό (ΕΚ) αριθ. 65/2004.
         
         
            Άρθρο 2
            Ανανέωση της έγκρισης
            Η έγκριση της διάθεσης των ακόλουθων προϊόντων στην αγορά ανανεώνεται σύμφωνα με τους όρους που προβλέπονται στην παρούσα απόφαση:
            
                        α)
                     
                     
                        τρόφιμα και συστατικά τροφίμων που περιέχουν, αποτελούνται ή παράγονται από γενετικώς τροποποιημένο αραβόσιτο της σειράς 1507 × NK603·
                     
                  
                        β)
                     
                     
                        ζωοτροφές που περιέχουν, αποτελούνται ή παράγονται από γενετικώς τροποποιημένο αραβόσιτο της σειράς 1507 × NK603·
                     
                  
                        γ)
                     
                     
                        προϊόντα που περιέχουν ή αποτελούνται από γενετικώς τροποποιημένο αραβόσιτο της σειράς 1507 × NK603 για χρήσεις εκτός των αναφερομένων στα στοιχεία α) και β) του παρόντος άρθρου, με εξαίρεση την καλλιέργεια.
                     
                  
         
            Άρθρο 3
            Επισήμανση
            
               1.   Για τους σκοπούς των απαιτήσεων επισήμανσης που ορίζονται στο άρθρο 13 παράγραφος 1 και στο άρθρο 25 παράγραφος 2 του κανονισμού (ΕΚ) αριθ. 1829/2003 και στο άρθρο 4 παράγραφος 6 του κανονισμού (EΚ) αριθ. 1830/2003, το «όνομα του οργανισμού» είναι «αραβόσιτος».
            
            
               2.   Η φράση «δεν προορίζεται για καλλιέργεια» αναγράφεται στην επισήμανση και στα συνοδευτικά έγγραφα των προϊόντων που περιέχουν ή αποτελούνται από γενετικώς τροποποιημένο αραβόσιτο της σειράς 1507 × NK603, εξαιρουμένων των προϊόντων που αναφέρονται στο άρθρο 2 στοιχείο α).
            
         
         
            Άρθρο 4
            Μέθοδος ανίχνευσης
            Για την ανίχνευση γενετικώς τροποποιημένου αραβόσιτου της σειράς 1507 × NK603 εφαρμόζεται η μέθοδος που ορίζεται στο στοιχείο δ) του παραρτήματος.
         
         
            Άρθρο 5
            Σχέδιο παρακολούθησης των περιβαλλοντικών επιπτώσεων
            
               1.   Οι κάτοχοι έγκρισης εξασφαλίζουν την εφαρμογή και την υλοποίηση του σχεδίου παρακολούθησης των περιβαλλοντικών επιπτώσεων, όπως ορίζεται στο στοιχείο η) του παραρτήματος.
            
            
               2.   Οι κάτοχοι έγκρισης υποβάλλουν στην Επιτροπή κοινές ετήσιες εκθέσεις σχετικά με την εφαρμογή και τα αποτελέσματα των δραστηριοτήτων που ορίζονται στο σχέδιο παρακολούθησης, σύμφωνα με το μορφότυπο που ορίζεται στην απόφαση 2009/770/ΕΚ.
            
         
         
            Άρθρο 6
            Κοινοτικό μητρώο
            Οι πληροφορίες που παρατίθενται στο παράρτημα της παρούσας απόφασης καταχωρίζονται στο κοινοτικό μητρώο των γενετικώς τροποποιημένων τροφίμων και ζωοτροφών, όπως αναφέρεται στο άρθρο 28 παράγραφος 1 του κανονισμού (ΕΚ) αριθ. 1829/2003.
         
         
            Άρθρο 7
            Κάτοχοι της έγκρισης
            
               1.   Οι κάτοχοι της έγκρισης είναι οι εξής:
               
                           α)
                        
                        
                           η εταιρεία Pioneer Hi-Bred International, Inc., Ηνωμένες Πολιτείες, εκπροσωπούμενη από την εταιρεία Pioneer Overseas Corporation, Βέλγιο, και
                        
                     
                           β)
                        
                        
                           η εταιρεία Dow AgroSciences LLC, Ηνωμένες Πολιτείες, εκπροσωπούμενη από την εταιρεία Dow AgroSciences Distribution S.A.S., Γαλλία.
                        
                     
            
               2.   Αμφότεροι οι κάτοχοι της έγκρισης είναι αρμόδιοι για την εκτέλεση των καθηκόντων των κατόχων έγκρισης που ορίζονται στην παρούσα απόφαση και στον κανονισμό (ΕΚ) αριθ. 1829/2003.
            
         
         
            Άρθρο 8
            Διάρκεια ισχύος
            Η παρούσα απόφαση εφαρμόζεται για περίοδο 10 ετών από την ημερομηνία κοινοποίησής της.
         
         
            Άρθρο 9
            Αποδέκτες
            Η παρούσα απόφαση απευθύνεται στις εταιρείες:
            
                        α)
                     
                     
                        Pioneer Overseas Corporation, Avenue des Arts 44, B-1040 Brussels, Βέλγιο, και
                     
                  
                        β)
                     
                     
                        Dow AgroSciences Distribution S.A.S., 6, rue Jean-Pierre Timbaud, 78180 Montigny le Bretonneux, Γαλλία.
                     
                  
         
            Βρυξέλλες, 26 Ιουλίου 2019.
            
               
                  Για την Επιτροπή
               
               Vytenis ANDRIUKAITIS
               
                  Μέλος της Επιτροπής
               
            
         
         
            (1)  ΕΕ L 268 της 18.10.2003, σ. 1.
         
            (2)  Απόφαση 2007/703/ΕΚ της Επιτροπής, της 24ης Οκτωβρίου 2007, για την έγκριση της διάθεσης στην αγορά προϊόντων που περιέχουν, αποτελούνται ή παράγονται από γενετικώς τροποποιημένο αραβόσιτο της σειράς 1507xNK603 (DAS-Ø15Ø7-1xMON-ØØ6Ø3-6) σύμφωνα με τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου (ΕΕ L 285 της 31.10.2007, σ. 47).
         
            (3)  Ομάδα της EFSA για τους ΓΤΟ, 2018. Scientific opinion on the assessment of genetically modified maize 1507 x NK603 for renewal of authorisation under Regulation (EC) No 1829/2003 (application EFSA-GMO-RX-008) [Επιστημονική γνώμη για την αξιολόγηση του γενετικώς τροποποιημένου αραβόσιτου της σειράς 1507 × NK603 για ανανέωση της έγκρισης βάσει του κανονισμού (ΕΚ) αριθ. 1829/2003 (αίτηση EFSA-GMO-RX-005)]. EFSA Journal 2018· 16(7): 5347.
         
            (4)  Opinion of the Scientific Panel on Genetically Modified Organisms on an application (Reference EFSA-GMO-UK-2004-05) for the placing on the market of insect-protected and glufosinate and glyphosate-tolerant genetically modified maize 1507 × NK603, for food and feed uses, import and processing under Regulation (EC) No 1829/2003, from Pioneer Hi-Bred and Mycogen Seeds. [Γνώμη της επιστημονικής ομάδας για τους γενετικώς τροποποιημένους οργανισμούς σχετικά με αίτηση (κωδικός αναφοράς EFSA-GMO-UK-2004-05) για τη διάθεση στην αγορά του προστατευμένου από έντομα και ανθεκτικού στο γλυφοσινικό αμμώνιο και στη γλυφοσάτη γενετικώς τροποποιημένου αραβοσίτου της σειράς 1507 × NK603, για χρήσεις σε τρόφιμα και ζωοτροφές, εισαγωγή και επεξεργασία, βάσει του κανονισμού (ΕΚ) αριθ. 1829/2003, από τις εταιρείες Pioneer Hi-Bred και Mycogen Seeds]. EFSA Journal 2006· 4(5): 355.
         
            (5)  Κανονισμός (ΕΚ) αριθ. 65/2004 της Επιτροπής, της 14ης Ιανουαρίου 2004, για την καθιέρωση συστήματος σχηματισμού και απόδοσης αποκλειστικών αναγνωριστικών κωδικών για τους γενετικά τροποποιημένους οργανισμούς (ΕΕ L 10 της 16.1.2004, σ. 5).
         
            (6)  Κανονισμός (ΕΚ) αριθ. 1830/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, σχετικά με την ιχνηλασιμότητα και την επισήμανση γενετικώς τροποποιημένων οργανισμών και την ιχνηλασιμότητα τροφίμων και ζωοτροφών που παράγονται από γενετικώς τροποποιημένους οργανισμούς, και για την τροποποίηση της οδηγίας 2001/18/ΕΚ (ΕΕ L 268 της 18.10.2003, σ. 24).
         
            (7)  Απόφαση 2009/770/ΕΚ της Επιτροπής, της 13ης Οκτωβρίου 2009, για καθορισμό τυποποιημένων εντύπων για την υποβολή των αποτελεσμάτων της παρακολούθησης της σκόπιμης ελευθέρωσης γενετικώς τροποποιημένων οργανισμών στο περιβάλλον, σύμφωνα με την οδηγία 2001/18/ΕΚ του Ευρωπαϊκού Κοινοβουλίου και του Συμβουλίου (ΕΕ L 275 της 21.10.2009, σ. 9).
         
            (8)  Κανονισμός (ΕΚ) αριθ. 1946/2003 του Ευρωπαϊκού Κοινοβουλίου και του Συμβουλίου, της 15ης Ιουλίου 2003, για τις διασυνοριακές διακινήσεις γενετικώς τροποποιημένων οργανισμών (ΕΕ L 287 της 5.11.2003, σ. 1).
      
      
         
            ΠΑΡΑΡΤΗΜΑ
            α)   Αιτούντες και κάτοχοι έγκρισης:
            
            
                        Επωνυμία
                     
                     
                        :
                     
                     
                        Pioneer Hi-Bred International, Inc.
                     
                  
                        Διεύθυνση
                     
                     
                        :
                     
                     
                        7100 NW 62nd Avenue, P.O. Box 1014, Johnston, IA 50131-1014, Ηνωμένες Πολιτείες
                     
                  Εκπροσωπούμενη από: Pioneer Overseas Corporation, Avenue des Arts 44, 1040 Brussels, Βέλγιο·
            και
            
                        Επωνυμία
                     
                     
                        :
                     
                     
                        Dow AgroSciences LLC
                     
                  
                        Διεύθυνση
                     
                     
                        :
                     
                     
                        9330 Zionsville Road, Indianapolis, IN 46268-1054, Ηνωμένες Πολιτείες
                     
                  Εκπροσωπούμενη από: Dow AgroSciences Distribution S.A.S., 6 rue Jean-Pierre Timbaud, 78180 Montigny le Bretonneux, Γαλλία.
            β)   Ονομασία και χαρακτηριστικά των προϊόντων:
            
            
                        1)
                     
                     
                        τρόφιμα και συστατικά τροφίμων που περιέχουν, αποτελούνται από ή παράγονται από γενετικώς τροποποιημένο αραβόσιτο της σειράς 1507 × NK603·
                     
                  
                        2)
                     
                     
                        ζωοτροφές που περιέχουν, αποτελούνται από ή παράγονται από γενετικώς τροποποιημένο αραβόσιτο της σειράς 1507 × NK603·
                     
                  
                        3)
                     
                     
                        προϊόντα που περιέχουν ή αποτελούνται από γενετικώς τροποποιημένο αραβόσιτο της σειράς 1507 × NK603 για χρήσεις εκτός των αναφερομένων στα σημεία 1) και 2), με εξαίρεση την καλλιέργεια.
                     
                  Ο γενετικώς τροποποιημένος αραβόσιτος της σειράς 1507 × NK603 εκφράζει το γονίδιο cry1F, το οποίο παρέχει προστασία έναντι ορισμένων επιβλαβών λεπιδόπτερων, το γονίδιο pat, το οποίο προσδίδει αντοχή στα ζιζανιοκτόνα με βάση το γλυφοσινικό αμμώνιο, και το γονίδιο cp4 epsps, το οποίο προσδίδει αντοχή σε ζιζανιοκτόνα με βάση τη γλυφοσάτη.
            γ)   Επισήμανση:
            
            
                        1)
                     
                     
                        Για τους σκοπούς των απαιτήσεων επισήμανσης που ορίζονται στο άρθρο 13 παράγραφος 1 και στο άρθρο 25 παράγραφος 2 του κανονισμού (ΕΚ) αριθ. 1829/2003, καθώς και στο άρθρο 4 παράγραφος 6 του κανονισμού (ΕΚ) αριθ. 1830/2003, το «όνομα του οργανισμού» είναι «αραβόσιτος».
                     
                  
                        2)
                     
                     
                        Η φράση «δεν προορίζεται για καλλιέργεια» αναγράφεται στην επισήμανση και στα συνοδευτικά έγγραφα των προϊόντων που περιέχουν ή αποτελούνται από γενετικώς τροποποιημένο αραβόσιτο της σειράς 1507 × NK603, με εξαίρεση τα προϊόντα που αναφέρονται στο στοιχείο β) σημείο 1) του παρόντος παραρτήματος.
                     
                  δ)   Μέθοδος ανίχνευσης:
            
            
                        1)
                     
                     
                        Ειδικές για συγκεκριμένο συμβάν μέθοδοι που βασίζονται στην ποσοτική PCR (αλυσιδωτή αντίδραση πολυμεράσης) πραγματικού χρόνου για την ανίχνευση του γενετικώς τροποποιημένου αραβόσιτου DAS-Ø15Ø7-1 και του αραβόσιτου MON-ØØ6Ø3-6 με επικύρωση στον αραβόσιτο DAS-Ø15Ø7-1 × MON-ØØ6Ø3-6.
                     
                  
                        2)
                     
                     
                        Επικυρωμένη από το ενωσιακό εργαστήριο αναφοράς που ιδρύθηκε δυνάμει του κανονισμού (ΕΚ) αριθ. 1829/2003 και δημοσιευμένη στη διεύθυνση http://gmo-crl.jrc.ec.europa.eu/StatusOfDossiers.aspx
                     
                  
                        3)
                     
                     
                        Υλικό αναφοράς: ERM®-BF418 (για τον αραβόσιτο DAS-Ø15Ø7-1) και ERM®-BF415 (για τον αραβόσιτο MON-ØØ6Ø3-6) που διατίθενται μέσω του Κοινού Κέντρου Ερευνών (ΚΚΕρ) της Ευρωπαϊκής Επιτροπής στη διεύθυνση https://ec.europa.eu/jrc/en/reference-materials/catalogue/
                     
                  ε)   Αποκλειστικός αναγνωριστικός κωδικός:
            
            DAS-Ø15Ø7-1 × MON-ØØ6Ø3-6
            στ)   Απαιτούμενες πληροφορίες σύμφωνα με το παράρτημα II του πρωτοκόλλου της Καρθαγένης για τη βιοασφάλεια, το οποίο προσαρτάται στη σύμβαση για τη βιολογική ποικιλότητα:
            
            [Οργανισμός Ελέγχου της Βιοασφάλειας, αριθ. εγγραφής: δημοσιεύεται στο μητρώο γενετικώς τροποποιημένων τροφίμων και ζωοτροφών μετά την κοινοποίηση].
            ζ)   Όροι ή περιορισμοί σχετικά με τη διάθεση στην αγορά, τη χρήση ή τον χειρισμό των προϊόντων:
            
            Δεν προβλέπονται.
            η)   Σχέδιο παρακολούθησης των περιβαλλοντικών επιπτώσεων:
            
            Σχέδιο παρακολούθησης των περιβαλλοντικών επιπτώσεων σύμφωνα με το παράρτημα VII της οδηγίας 2001/18/ΕΚ του Ευρωπαϊκού Κοινοβουλίου και του Συμβουλίου (1).
            [Σύνδεσμος: σχέδιο δημοσιευμένο στο μητρώο των γενετικώς τροποποιημένων τροφίμων και ζωοτροφών]
            θ)   Απαιτήσεις παρακολούθησης μετά τη διάθεση στην αγορά προκειμένου να χρησιμοποιηθεί το τρόφιμο για κατανάλωση από τον άνθρωπο:
            
            Δεν προβλέπονται.
            
               Σημείωση: οι σύνδεσμοι προς τα σχετικά έγγραφα ενδέχεται να χρειάζονται τροποποίηση με την πάροδο του χρόνου. Οι τροποποιήσεις αυτές θα γνωστοποιούνται στο κοινό μέσω της επικαιροποίησης του μητρώου των γενετικώς τροποποιημένων τροφίμων και ζωοτροφών.
            
               (1)  Οδηγία 2001/18/ΕΚ του Ευρωπαϊκού Κοινοβουλίου και του Συμβουλίου, της 12ης Μαρτίου 2001, για τη σκόπιμη ελευθέρωση γενετικώς τροποποιημένων οργανισμών στο περιβάλλον και την κατάργηση της οδηγίας 90/220/ΕΟΚ του Συμβουλίου (ΕΕ L 106 της 17.4.2001, σ. 1).